Innan n tazwara d yinnan n tagara di tmacahut d innan i d-yeqqar umsawal mi ara yebdu tamacahut neɣ mi ara tt-ifakk. Atas n twuriwin i sɛant tenfaliyin-a, nezmer ad d-nebder segsent, ajbad n lwellha n win i d-yettḥessi, belli ha-t-an tebda tmacahut, rnu ɣer waya, tbeṭṭu neɣ teggar tilisa i umaḍal i deg yettidir win i d-iḥekkun d win i d-isellen, akked umaḍal n usugen, ideg ttidiren yiwudam n tmacahut, yecban iɣersiwen yettmeslayen, awaɣzeniw, teryel, … d amaḍal i deg kra n wayen ara d-ḥkun yecba lekdeb, dinna yesɛa azal-is.